Pumpurėlis
Rausvas žiedo pumpurėlis,
Iš pavėsio pasikėlęs,
Į saulutę kaitrią, šviesią
Pro lapus galvutę tiesia.

– Kilk, saulute, Kilk, mieloji.
Tu taip glostai, taip vilioji…
Kai tik tavo spinduliais
Gėlės pumpurus paskleis.

Pasistiebęs iš pavėsių,
Aš taip pat tuoj pražydėsiu.
Duosiu žiedą tokį skaistų,
Nuo kurio džiaugsmu užkaistų
Kiekviena šviesi akis,
Kiekviena jauna širdis.
Kilk, saulute, kilk, mieloji.

Ir į kvapią sodo tylą
Saulė kyla, kyla, kyla…
Traukiasi kertėn šešėlis,
Skleidžias rausvas pumpurėlis.
Ligi ryto slėptą grožį
Spindinčioj taurėj atvožia –
Ir į naują skaidrų žiedą
Margos plaštakėlės rieda.
 
Vincas Mykolaitis-Putinas
Eilėraščiai